b'\n_START_ARTICLE_\nKatariina H\xc3\xa4nninen\n_START_SECTION_\nUra\n_START_PARAGRAPH_\nH\xc3\xa4nninen voitti Suomen suurimman valtakunnallisen karaoke-laulukilpailun King Karaoken 23. lokakuuta 2003. Seuraavana vuonna h\xc3\xa4n voitti Golden Stars -kilpailun naisten sarjan. Kilpailuun osallistuttiin tallennetulla laulun\xc3\xa4ytteell\xc3\xa4, joiden perusteella 700 kilpailijasta kymmenen kutsuttiin semifinaaliin Turkuun 12.\xe2\x80\x9313. toukokuuta. Tuomaristo valitsi voittajat finaalissa Sein\xc3\xa4joen Tangomarkkinoilla 7.\xe2\x80\x938. hein\xc3\xa4kuuta. H\xc3\xa4nninen oli my\xc3\xb6s yleis\xc3\xb6\xc3\xa4\xc3\xa4nestyksen ylivoimainen suosikki._NEWLINE_H\xc3\xa4nnisen ensimm\xc3\xa4inen single \xe2\x80\x9dKuolematon\xe2\x80\x9d ilmestyi vuonna 2004 ja esikoisalbumi Pimenee 1. kes\xc3\xa4kuuta 2005. Albumilta julkaistiin yhteens\xc3\xa4 viisi single\xc3\xa4, joista helmikuussa ja elokuussa 2005 julkaistut \xe2\x80\x9dPaha tuuli\xe2\x80\x9d ja \xe2\x80\x9dPolvistukaa\xe2\x80\x9d -singlet menestyiv\xc3\xa4t parhaiten._NEWLINE_H\xc3\xa4nninen osallistui vuoden 2006 Eurovision laulukilpailun Suomen karsintoihin kappaleilla \xe2\x80\x9dPala taivasta\xe2\x80\x9d ja \xe2\x80\x9dLiian aikaisin\xe2\x80\x9d, mutta h\xc3\xa4nt\xc3\xa4 ei valittu edustamaan Suomea._NEWLINE_Esikoisalbumin j\xc3\xa4lkeen H\xc3\xa4nniselt\xc3\xa4 on julkaistu viel\xc3\xa4 kaksi single\xc3\xa4, \xe2\x80\x9dTurpa kii\xe2\x80\x9d 1. lokakuuta 2007 sek\xc3\xa4 \xe2\x80\x9dOmilla ehdoilla\xe2\x80\x9d 17. syyskuuta 2008. H\xc3\xa4nninen kirjoitti marraskuussa 2008 kotisivujensa blogiin toisen studioalbumin olevan l\xc3\xa4hes valmis, mutta sit\xc3\xa4 ei koskaan julkaistu._NEWLINE_Nykyisin H\xc3\xa4nninen esiintyy muutaman kerran vuodessa duo- ja triokokoonpanoilla.'